Silvio Rodríguez

Silvio Rodríguez (ganet d'an 29 a viz Du 1946 e San Antonio de los Baños (Kuba), a zo ur c'haner, barzh, sonaozour ha gitarour kuban Lec'hienn diwar-benn Silvio Rodríguez. 

 Buhez 
Ganet eo bet e San Antonio de los Baños (Kuba) d'an 29 a viz Du 1946. A-vihanik eo bet dedennet gant ar sonerezh, al lennegezh hag ar varzhoniezh. Trizek vloaz e oa pa voe trec'h emsav dispac'hour Fidel Castro war renad Fulgencio Batista, ha levezonet e o bet e holl vuhez gant an darvoudoù hag ar c'hemmoù a zo c'hoarvezet e Kuba a-hed ar bloavezhioù. Engouestlet eo bet da vat e buhez, politikerezh ha sevenadur e vro. Da skouer, etre 1993 ha 2008 eo bet kannad e Kambr Broadel Galloud ar Bobl e Kuba (Asamblea Nacional del Poder Popular de Cuba). A-hed ouzhpenn 40 bloavezh war ar vicher kanaozer ha kaner en deus savet d'an nebeutañ 560 a ganaouennoù, embannet un ugent pladenn bennak, ha kaset kantadoù a sonadegoù da benn. Brudet-meurbet eo deuet da vezañ en Amerika ar Su hag e Spagn, ha sellet e vez outañ evel unan eus ar ganerien vrudetañ war dachenn ar c'hanerezh kastilhanek hag evel ur c'haner-arouez eus an tu kleiz. Ober a ra "trovador" anezhañ e-unan , da lavaret eo "barzh", ha bez eo bet unan eus krouerien al luskad Nueva trova, asambles gant Pablo Milanés, Noel Nicola ha Vicente Feliú. 

Meur a bladenn bet savet gantañ a zo bet bras o brud hag o levezon, pergen Días y flores (1975), Al final de este viaje (1978), Mujeres (1978), Rabo de nube (1980) hag Unicornio (1982) https://www.zurrondelaprendiz.com/discos. Berzet e oa bet ar bladenn Días y flores e Spagn da vare bloavezh diwezhañ renad Francisco Franco hag e Chile dindan renad Augusto Pinochet. 

E ganaouennoù brudetañ eo Ojalá, Playa Girón, Rabo de nube, Sueño con Serpientes, Unicornio, ha Vamos a andar. Ar ganaouenn hollvrudet Rabo de nube a zo bet kempennet ha kanet pe sonet gant sonerien jazz evel Carla Bley, Charlie Haden pe Charles Lloyd, ha gant kanerien ha sonerien pop evel Joaquín Sabina ha The Pretenders.

Pladennoù
 1975 – Días y Flores
 1978 – Al Final de Este Viaje 
 1979 – Mujeres
 1979 – Rabo de Nube
 1982 – Unicornio
 1984 – Tríptico
 1992 – Silvio
 1996 – Domínguez
 1998 – Descartes
 1999 – Mariposas
 2002 – Expedición
 2003 – Cita con Ángeles
 2006 – Érase Que Se Era
 2010 – Segunda Cita
 2015 – Amoríos
 2020 - Para la espera
 2024 - Quería saber

Oberennoù troet e brezhoneg
 Al Liamm, niverenn 394, mizioù Gwengolo-Here 2012, teir barzhoneg troet gant Iwan Couée :
 "Playa C'hiron"
 "An devezh laouen a zo o tont"
 "Dibenn ar goumoulenn"

 Liamm diavaez 

 Ar ganaouenn Ojalá

Daveennoù

Rummad:Ganedigezhioù 1946
Rummad:Sonerien Kuba
Rummad:Kanerien Kuba